B. Bugár, podpredseda NR SR: (2002-05-30):
E. Dolník, poslankyňa: Vážený pán predsedajúci, vážené kolegyne, kolegovia, podobne ako moja predrečníčka budem pomerne stručná. Ide mi len tiež o to, aby som predniesla jeden pozmeňujúci návrh k tomu návrhu zákona, ktorý práve prerokúvame. Kvôli krátkosti času nebudem analyzovať zákon. Vo výbore sme sa rozprávali a diskutovali o všetkých problémoch, ktoré nadhodil. A v podstate ja a podobne aj kolegovia zo Strany maďarskej koalície podporujeme tento zákon aj s tými zmenami, ktoré sú obsiahnuté v spoločnej správe. Pozmeňujúci návrh, ktorý by som chcela predniesť a o podporu ktorého žiadam, znie nasledovne: „V čl. II za štvrtý bod návrhu sa vkladá nový bod, ktorý znie: „V § 63 odsek 8 znie: „Na základe súhlasu zriaďovateľa alebo zriaďovateľov sa školy a školské zariadenia, ktoré k termínu nadobudnutia účinnosti tohto zákona majú spoločného riaditeľa, môžu spájať do jednej právnickej osoby. Zriaďovateľom spojenej školy je zriaďovateľ, na ktorom sa ostatní zriaďovatelia dohodnú. Spojenú školu riadi jeden riaditeľ. Spojená škola sa vnútorne člení na organizačné zložky, ktorými sú školy alebo školské zariadenia do tejto školy spojené. Na dokladoch o získanom vzdelaní sa uvádza len príslušný druh a typ školy alebo školského zariadenia. Spojená škola sa vedie v sieti so všetkými školami a školskými zariadeniami, ktoré boli do spojenej školy zlúčené. Pracovnoprávne vzťahy a iné právne vzťahy škôl a školských zariadení prechádzajú na spojenú školu dňom spojenia.“.“.“ K tomuto pozmeňujúcemu návrhu by som chcela ako odôvodnenie a vysvetlenie niekoľko slov povedať. Vo výbore som obdobný návrh predniesla a získala podporu aj členov komisie alebo väčšiny členov výboru pre vzdelanie, vedu, mládež a šport. Pri ďalšom rokovaní sa zistilo, že sú tam drobné nepresnosti a neboli presne uvedené tie termíny. Konkrétne ide o termín „spojená škola“. Práve preto následne sa tento návrh neschválil vo výbore. Ako dôvod ale, teraz už upravený návrh prečo prednášam ako pozmeňujúci návrh, prečo je nutné k tomuto sa vrátiť, je to, že aj v terajšej dobe na Slovensku pôsobí niekoľko – okolo 20 – takých škôl. Zvyčajne tu ide o základné školy a stredné školy, zvyčajne gymnáziá, ktoré majú spoločného riaditeľa, spoločný pedagogický zbor, spoločný majetok, sídlia v jednej budove. A, samozrejme, od 1. júla, keď majú prejsť základné školy pod pôsobnosť obce a stredné školy pod pôsobnosť vyšších územných celkov, tieto školy by sa mali podľa zákona rozdeliť. Už návrh nového školského zákona, ktorý, žiaľ, ešte nie je v Národnej rady, ale mal byť, počíta s existenciou takýchto spojených škôl. Takže ja v podstate nič iné nenavrhujem, len v predstihu navrhujem, aby sme takéto spojené školy mali aj teraz, teda ešte pred schválením nového školského zákona. Totiž ak sa tieto školy majú rozdeliť, potom dochádza k pomerne veľkej zmesi takých problémov, ktoré spomínam. Schválením tohto pozmeňujúceho návrhu by sme ich mohli oddialiť alebo by sme sa nedostali do problému s nimi. Ide o to, že mal by sa rozdeliť majetok, mala by sa rozdeliť budova alebo mal by sa riešiť nájom, príp. spoločný nájom týchto budov, mali by vzniknúť dve školy so samostatnými, samozrejme, riaditeľstvami, zbormi, ktoré momentálne pôsobia na obidvoch školách. Čiže došlo by k pracovnoprávnym, majetkovoprávnym a iným problémom. Samozrejme, aj rodičia, ktorých deti chodia do týchto škôl, žiadajú, ak by bolo možné, aby sme zachovali tento stav. A tento môj pozmeňujúci návrh tento stav by zachoval. Pritom nevzniká nebezpečie, že by vznikli ďalšie takéto školy príp. nekontrolovane, pretože navrhujem, aby sa tento môj pozmeňujúci návrh dotýkal škôl, ktoré ku dňu nadobudnutia účinnosti tohto zákona majú takto spoločného riaditeľa a spoločné pedagogické zbory a tiež aj majetok. Ja by som vás prosila, aby ste podporili tento môj krátky pozmeňujúci návrh. Ďakujem.